September 2006

September 2006, kroonika

1. september

ÜRO peasekretär Kofi Annan jätkas visiiti Lähis-Idas, kohtudes Süüria presidendi Bashār al-Asadiga. Kohtumisel nõustus Süüria riigipea täitma ÜRO resolutsiooni, millega kehtestati Liibanonile relvaembargo.
Tšehhi peaministri kandidaat Mirek Topolánek tegi teatavaks oma uue valitsuse koosseisu. Välisministriks nimetati Alexandr Vondra, kaitseministriks Jiří Sedivý, siseministriks Ivan Langer ja rahandusministriks Vlastimil Tlustý.
Venemaa koosseisu kuuluvas Karjala Vabariigis Kontupohja linna restoranis toimunud kakluses venelaste ja kaukaaslaste vahel tapeti kaks vene rahvusest kodanikku.
Ukrainas Dnipropetrovski oblastis Sursko-Litovske külas varastati nõukogude kunstniku Fjodor Rešetnikovi memoriaalmuuseumist seitse maali. Kokku oli muuseumis väljas kakskümmend Rešetnikovi taiest.
Ukraina koosseisu kuuluvas Krimmi Autonoomses Vabariigis alustas tööd esimene krimmitatari telekanal ATR. 
Bosnias ja Hertsegoviinas algas valimiskampaania 1. oktoobril 2006 toimuvateks parlamendivalimisteks.
Ameerika Ühendriikides suri Pittsburghi linnapea Bob O'Connor. Tema kohusetäitjaks nimetati Luke Ravenstahl.
Jaapanis Hiroshimas peetud pressikonverentsil teatas valitsuskabineti peasekretär Shinzō Abe oma kavatsusest kandideerida 20. septembril valitseva Liberaaldemokraatliku Partei esimehe ametikohale.

2. september

ÜRO peasekretär Kofi Annan saabus Iraani, kohtudes Teheranis Iraani presidendi Maḩmūd Aḩmadīnezhādiga. Kohtumisel kinnitas Iraani president oma toetust ÜRO resolutsioonile, millega kehtestati Liibanoni suhtes relvaembargo.
Venemaa koosseisu kuuluvas Karjala Vabariigis Kontupohja linnas toimus 2000 osavõtjaga meeleavaldus kohalike kaukaaslaste vastu. Vägivaldseks muutunud meeleavalduse käigus rüüstati poode ja põletati maha kaukaasia ärimehele kuuluv restoran, kus 1. septembril tapeti kaks vene rahvusest kodanikku. Rahutusi saadeti ohjeldama miilitsa eriüksus.
Liibanoni saabusid esimesed Itaalia rahuvalveväed. 120-meheline üksus randus sadamalinnas Şūris.
Afganistanis Kandahāri provintsis algas NATO vägede sõjaline operatsioon "Medusa" islamiliikumise Ţālibān võitlejate vastu. 
Afganistanis Kandahāri linna lähistel kukkus alla operatsioonis "Medusa" osalenud Suurbritannia sõjaväe helikopter Nimrod MR2. Õnnetuses hukkus 12 õhuväelast, 1 merejalaväelane ja 1 maavägede sõdur.
Sudaani pealinnas Hartumis algasid rahukõnelused Somaalia ajutise valitsuse ja mässulise Islamikohtute Liidu esindajate vahel.
Sudaani president ‘Umar Ḩasan Aḩmad al-Bashīr andis armu spioneerimises süüdistatud ja kaheks aastaks vangi mõistetud Sloveenia presidendi eriesindajale, inimõiguslasele Tomo Kriznarile.
Kesk-Aafrika Vabariigis jagati ümber ametikohad valitsuses. Peaminister Élie Doté asus täitma ühtlasi rahandusministri kohuseid ja välisministriks nimetati Côme Zoumara.
Eestis Tallinna Lauluväljakul toimus peamiselt noortele suunatud iga-aastane kontsertüritus "Ultra Go Live!".

3. september

Hispaania korvpallikoondis tuli maailmameistriks korvpallis, alistades Jaapanis Saitamas Kreeka koondise.
Lõuna-Osseetias avati tuli Gruusia sõjaväe helikopteri Mi-8 pihta. Helikopter, mille pardal olid riigi kaitseminister ja kindralstaabi ülema asetäitja, oli sunnitud sooritama hädamaandumise. Lõuna-Osseetia võimud süüdistasid Gruusiat õhupiiri rikkumises.
Türgi kaguosas Cataki linna välikohvikus toimunud pommiplahvatuses sai surma kaks ja vigastada seitse inimest. Rünnaku korraldas tõenäoliselt kurdide relvarühmitus Kurdistani Vabaduspistrikud.
Ameerika Ühendriikide tennisist Andre Agassi mängis USA lahtistel meistrivõistlustel tennises oma viimase matši, lõpetades 21 aastat kestnud sportlaskarjääri. Ta mängis sakslase Benjamin Beckeri vastu ja kaotas.
Mehhiko presidendivalimised: valimised kaotanud vasakpoolne kandidaat Andrés Manuel López Obrador teatas, et ei lepi valimiskaotusega ja asub looma paralleelvalitsust.
Iraagi võimud avalikustasid, et on vahistanud terroriorganisatsiooni Al-Qā'idah tähtsuselt teise mehe Iraagis, Hamad Jama as-Saedi.
Sudaani valitsus esitas Aafrika Liidule taotluse rahuvalvevägede väljaviimiseks Dārfūri piirkonnast septembri lõpuks, mil lõpeb rahuvalvemissiooni mandaat. Rahuvalveväed asendatakse Sudaani armee üksustega, riiki ei lubata ÜRO rahuvalvevägesid.

4. september

Rootsi parlamendivalimised: Sotsiaaldemokraatliku Töölispartei esindajad teatasid, et nende arvutivõrku on sisse murtud. Rünnaku panid partei siseinfo varastamise eesmärgil toime opositsioonilise Liberaalse Rahvapartei liikmed.
Tšehhi Vabariigis astus ametisse peaminister Mirek Topoláneki valitsus.
Austria ülemkohus kinnitas Suurbritannia revisionistlikule ajaloolasele David Irvingile alama astme kohtus esitatud süüdistuse holokausti eitamises.
Venemaa president Vladimir Putin viibis ametlikul visiidil Kreekas, kohtudes Kreeka peaministri Kóstas Karamanlísi ja Bulgaaria presidendi Georgi Pǎrvanoviga. Kohtumisel lepiti kokku Burgasi-Alexandroúpoli naftajuhtme ehituse jätkamises 2006. aastal.
Argentina kohus kuulutas põhiseaduse vastaseks Carlos Menemi valitsuse armuandmise aastatest 1989–1990 endise sõjaväehunta majandusministrile José Alfredo Martínez de Hozile ja siseministrile Albano Harguindeguyle, keda süüdistatakse kahe ärimehe röövimise organiseerimises.
Austraalias Queenslandi osariigis Port Douglase sadamalinna lähistel toimunud sukeldumisõnnetuses hukkus loodusuurija, keskkonnakaitsja ja dokumentalist Steve Irwin. Irwin sai surmava löögi astelrailt.
Ida-Timori pealinnas Dilis algasid läbirääkimised Ida-Timori, Austraalia ja Indoneesia välisministrite vahel, et arutada Ida-Timori sisejulgeolekuga seonduvaid küsimusi.
Egiptuse pealinna Kairo lähistel Shibin al-Qanateris põrkas reisirong kokku kaubarongiga. Õnnetuses hukkus vähemalt 5 ja sai vigastada 28 inimest.
Sudaani pealinnas Hartumis toimunud kõnelustel leppisid Somaalia ajutise valitsuse ja Islamikohtute Liidu esindajad kokku ühise armee moodustamises ning lubasid loobuda välisriikidelt sõjalise abi taotlemisest. 
Eesti presidendivalimised: Eesti president Arnold Rüütel tegi ametliku avalduse, milles eitas oma seotust Johannes Hindi represseerimisega ja kritiseeris presidendivalimiste kampaaniat kui ühiskonda lõhestavat.
Eestis Tartus algas Baltimaade teatrifestival "OmaDRAAMA 2006", mille raames etendatakse kokku 24 lavastust Eestist, Lätist ja Leedust.

5. september

Rootsi parlamendivalimised: Liberaalse Rahvapartei peasekretär Johan Jakobsson astus ametist tagasi.
Taanis Odense linnas arreteeriti terrorismivastaste seaduste alusel üheksa inimest. Neid kahtlustati terrorirünnaku ettevalmistamises Taani territooriumil.
Venemaa president Vladimir Putin alustas kahepäevast ametlikku visiiti Lõuna-Aafrika Vabariigis, kohtudes riigi presidendi Thabo Mbekiga.
Ameerika Ühendriikide president George W. Bush nimetas transpordiministriks Mary Petersi.
Mehhiko presidendivalimised: Mehhiko valimiskohus kuulutas ametlikult presidendivalimiste võitjaks parempoolse kandidaadi Felipe Calderóni.
Tšiili õpilasrahutused: Tšiili pealinnas Santiagos toimusid taas ulatuslikud õpilaste meeleavaldused haridusreformidega venitamise vastu. Vägivaldseks muutunud protestiaktsiooni ohjeldamise käigus arreteeris politsei 83 keskkooliõpilast.
Iisraeli armee vahistas Nabluse linna lähistel Palestiina presidendi Maḩmūd ‘Abbāsi ihukaitse ülema kindral Maḩmūd Damra.
Eestis vabastas justiitsminister Rein Lang ametist Murru vangla direktori Olavi Israeli. Ametist vabastamise tegelikuks põhjuseks on peetud Kaitsepolitsei algatatud uurimist seoses vanglaametnike poolt kinnipeetavatele tehtud võimalike ebaseaduslike soodustustega. 
Eesti president Arnold Rüütel kinnitas Kaitseliidu ülemaks major Raivo Lumiste.

6. september

Venemaa Põhjalaevastikku kuuluval tuumaallveelaeval Daniil Moskovski puhkes hilisõhtul Barentsi merel elektriseadmete süttimise tõttu tulekahju. Põlengus hukkus kaks meeskonnaliiget.
Venemaa koosseisu kuuluva Põhja-Osseetia Alaania Vabariigi parlament kinnitas riigi uueks peaministriks Nikolai Hlõntsovi.
Gruusia siseminister Vano Merabišvili teavitas avalikkust riigipöördekatse nurjamisest ja vandenõuga seotud opositsiooniparteide 29 juhtivliikme vahistamisest. Riigipöörde organisaatoriks peab valitsus ennast Venemaal varjavat endist julgeolekuministrit Igor Giorgadzet.
Afganistani pealinnas Kabulis kohtusid Afganistani president Ḩāmid Karzay ja Pakistani president Pervez Musharraf, et arutada majanduskoostöö ja terrorismivastase võitluse küsimusi.
Indias Jharkhandi osariigis Dhanbadi distriktis asuvas söekaevanduses langes sisse kaevanduse lagi, mis kutsus omakorda esile plahvatuse. Õnnetuses hukkus vähemalt 54 kaevurit.
Jaapanis sündis valitseva keisri Akihito esimene pojapoeg. Keisri teise poja, prints Akishino ja tema abikaasa Kiko poeg sündis keisrilõike teel kohaliku aja järgi 8.27 hommikul.
Iisraeli valitsus teatas õhu- ja mereblokaadi lõpetamisest Liibanoni suhtes. Otsus jõustus osaliselt 7. septembril kell 18.00 kohaliku aja järgi.
Elevandiluurannikul esitas Abidjanis puhkenud mürgiste jäätmete ebaseadusliku ladustamise skandaali tõttu tagasiastumispalve peaminister Charles Konan Banny valitsus. President Laurent Gbagbo rahuldas selle, kuid tegi samas Konan Bannyle ülesandeks moodustada uus valitsus.
Eestis astus Kaitseliidu ülema ametisse major Raivo Lumiste.
Eestis vabastas justiitsminister Rein Lang ametist Murru vangla asedirektori Gunnar Bergvaldi, viies ta üle Harku vangla asedirektori ametikohale. Väidetavalt on muudatus seotud Kaitsepolitsei algatatud uurimisega vanglaametnike poolt kinnipeetavatele tehtud ebaseaduslike soodustuste suhtes. 

7. september

Itaalias Sitsiilia saarel asuv Etna vulkaan hakkas öösel purskama. Aktiviseerus vulkaani kagupoolne kraater.
Suurbritannia peaminister Tony Blair teatas, et lahkub valitsusjuhi ametist enne Leiboristliku Partei 2007. aasta kongressi, kuid jättis kuupäeva veel täpsustamata.
Venemaal Tšita oblastis Hiina piiri lähistel puhkes firma Highland Gold Mining kullakaevanduse vertikaalšahtis tulekahju. Maa all olnud 64 kaevurist õnnestus päästetöötajatel evakueerida 29; 35 inimest jäi esialgu maa alla lõksu. Põlengus hukkus kokku 25 inimest.
NATO Euroopa vägede ülemjuhataja, kindral James L. Jones esines üleskutsega organisatsiooni liikmesriikidele saata rohkem vägesid missioonile Afganistani lõunaprovintsidesse.
Bhutani peaministriks sai senine välisminister lyonpo Khandu Wangchuk.
Iisrael lõpetas vastavalt eelmisel päeval antud lubadusele alates 13. juulist kehtinud õhublokaadi Liibanoni suhtes, kuid jättis kehtima mereblokaadi.
Burundi valitsuse ja mässulise relvarühmituse Rahvusliku Vabastamise Jõud (National Liberation Forces, NLF) esindajad allkirjastasid kokkuleppe sõjategevuse lõpetamiseks, mille kohaselt loobuvad NLFi 3000 võitlejat relvadest.
Eesti välisminister Urmas Paet teatas, et 28. novembril saabub Eestisse visiidile Ameerika Ühendriikide president George W. Bush.

8. september

Belgia politsei arreteeris Flandrias rahvusvahelise neonatside organisatsiooni Blood and Honour 17 liiget, kes kavandasid väidetavalt rünnakuid valitsusasutuste vastu. 10 vahistatut olid Belgia armee sõdurid.
Taani ajaleht Information avaldas Iraani valitsuse poolt korraldatud konkursile laekunud kuus karikatuuri holokausti teemadel.
Tšiili ülemkohus võttis riigi 90-aastaselt ekspresidendilt Augusto Pinochetilt puutumatuse, muutes võimalikuks kohtumõistmise tema üle inimõiguste rikkumise, mõrvade ja piinamiste eest. 
Afganistani pealinnas Kabulis ründas enesetaputerrorist Ameerika Ühendriikide saatkonna lähedal autopommiga USA armee konvoid. Surma sai 16 inimest, sealhulgas 2 USA sõdurit.
Indias Maharashtra osariigis Malegaoni linna muslimite surnuaial toimunud pommiplahvatustes sai surma vähemalt 37 ja vigastada 125 inimest.
Iisrael lõpetas mereblokaadi Liibanoni suhtes, andes rannajoone kontrolli üle ÜRO rahuvalvevägedele.
Somaalia ajutise valitsuse transpordiminister ja väepealik Mohamed Ibrahim Habsade nõudis, et ajutine valitsus lahkuks oma senisest residentsist Baydhabost, ähvardades vastasel juhul valitsuse relvade jõul linnast lahkuma sundida.

9. september

Paavst Benedictus XVI alustas kuuepäevast eravisiiti Saksamaal Baieri liidumaal. Münchenis olid kogunenud paavsti tervitama tuhanded katoliiklased.
Itaalias Veneetsias lõppes 63. Veneetsia filmifestival. Parimaks filmiks tunnistati Hiina režissööri Jia Zhang-Ke film "Vaikelu". Parima režissööri auhinna sai prantslane Alian Resnaud filmi "Isiklikud hirmud avalikes kohtades" eest, parima meespeaosatäitja auhinna pälvis Ben Affleck ja parima naispeaosatäitja auhinna Helen Mirren.
Austria pealinnas Viinis kohtusid Euroopa Liidu Nõukogu peasekretär Javier Solana ja Iraani pealäbirääkija tuumaenergiaprogrammi küsimuses Ali Larijani.
Suurbritannia peaminister Tony Blair saabus visiidile Iisraeli, kohtudes Iisraeli peaministri Ehud Olmertiga. Peaministrid korraldasid Jeruusalemmas ühise pressikonverentsi.
Venemaa tennisist Marija Šarapova võitis naiste üksikmängus USA lahtised meistrivõistlused tennises, alistades finaalis Belgia tennisisti Justine Henin-Hardenne'i.
Ameerika Ühendriikide Florida osariigi John F. Kennedy nimelisest Kosmosekeskusest startis kell 11.15 kohaliku aja järgi kosmosesüstik Atlantis, mille väljalendu oli kaks nädalat edasi lükatud.
Guyanas astus ametisse president Bharrat Jagdeo uus valitsus.
Taiwani pealinnas Taibeis toimus kümnete tuhandete osavõtjatega meeleavaldus, kus nõuti korruptsioonis süüdistatava presidendi Chen Shui-biani tagasiastumist.
Austraalia Queenslandi osariigis toimusid parlamendivalimised. Valimised võitis 47,4% häältega Austraalia Tööpartei, kogudes 60 kohta 89-liikmelises parlamendis. Kokku osales valimistel 74,7% hääleõiguslikest kodanikest.
Taanis toimunud korvpalli Euroopa meistrivõistluste valikmängus kaotas Eesti koondis Taanile tulemusega 69:68.

10. september

Montenegros toimusid parlamendivalimised, mille võitis peaminister Milo Đukanovići Montenegro Sotsialistide Demokraatliku Partei ja Montenegro Sotsiaaldemokraatliku Partei koalitsioon, saades 41 kohta 81-liikmelises parlamendis. Valimistel osales 70,3% hääleõiguslikest kodanikest.
Paavst Benedictus XVI pidas Saksamaal Müncheni messikeskuses vabaõhumissa, kus osales 250 000 inimest. Oma jutluses kutsus paavst Lääne inimesi üles õppima Aasia ja Aafrika inimeste usust ning vaimsusest.
Saksamaa motosportlane ja seitsmekordne Vormel 1 maailmameister Michael Schumacher teatas, et loobub pärast käesoleva hooaja lõppu võistlemisest.
Suurbritannia peaminister Tony Blair kohtus oma Lähis-Ida visiidi raames Palestiina Omavalitsuse presidendi Maḩmūd ‘Abbāsiga.
Afganistanis Gardēzi linnas tappis enesetaputerrorist Paktīā provintsi kuberneri, 63-aastase Hakim Taniwali. Hukkusid ka kuberneri vennapoeg, turvamees ja autojuht.
Uus-Meremaal Aucklandi haiglas suri kohaliku aja järgi kell 23.34 Tonga kuningas Tāufa'āhau Tupou IV.

11. september

Paavst Benedictus XVI pidas oma Saksamaa visiidi raames Baieri liidumaal Altöttingi linnas vabaõhumissa, kus osales umbes 60 000 inimest. Ühtlasi külastas paavst lühidalt oma kodulinna Marktl-am-Inni.
Venemaal Põhja-Osseetia pealinna Vladikavkazi lähistel põrkas vastu mäekülge ja kukkus alla Vene armee helikopter Mi-8. Hukkus vähemalt kolm inimest.
Suurbritannia peaminister Tony Blair saabus oma Lähis-Ida visiidi raames Liibanoni pealinna Beirutisse, kus ta kohtus Liibanoni peaministri Fouad Sinioraga. Beirutis avaldasid Blairi vastu meelt tuhanded inimesed, süüdistades teda Iisraeli toetamises.
Palestiina president Maḩmūd ‘Abbās jõudis islamiliikumisega Ḩamās kokkuleppele rahvusliku ühtsuse valitsuse moodustamise osas.
Tongal kuulutati uueks kuningaks kroonprints Sia'osi Taufa'ahau Manumata'ogo Tuku'aho Tupou, kes kuningana hakkas kandma nime George Tupou V.
Eesti president Arnold Rüütel avas Riigikogus uur istungite hooaja üleskutsega teha põhiseadusse muudatus, mis legaliseeriks presidendi otsevalimise.
Eesti suursaadik Horvaatias Miko Haljas andis Zagrebis üle oma volikirjad Horvaatia presidendile Stjepan Mesićile.
Tallinnas tulistas 74-aastane mees Haabersti linnaosa valitsuse hoones sotsiaalhoolekande osakonna juhatajat Tatjana Sarzanovat, kes sai haavata pea ja kaela piirkonda. Põgenemisel tulistas ja haavas mees jalast ka teda jälitanud linnaosa vanema asetäitjat Juhan Hindovit.

12. september

Paavst Benedictus XVI pidas oma Saksamaa visiidi raames loengu Regensburgi ülikoolis. Ta tsiteeris muuhulgas Bütsantsi keisri Manuel II Palaeologose teksti, kus on kirjutatud, et prohvet Muḩammad on toonud maailma vaid kurjust ja ebainimlikkust.
Türgi kaguosas paiknevas Diyarbakıri linna Baglari linnaosa pargis toimunud pommiplahvatuses sai surma vähemalt 7 ja vigastada 17 inimest.
Ameerika Ühendriikide poplaulja Madonna lõpetas Euroopa-turnee, andes oma karjääri esimese kontserdi Venemaal. Kontsert toimus Moskva Lužniki staadionil.
Süüria julgeolekujõud hoidsid riigi pealinnas Damaskuses ära rünnaku Ameerika Ühendriikide saatkonnale. Kolm autodega saatkonda rünnanud terroristi tapeti. Neljas terrorist võeti elusalt kinni, kuid suri hiljem kuulihaavadesse.
Jeemenis Ibbi kubernerkonnas toimunud president Ali Abdallah Salihi valimiskoosolekul, kus osales umbes 300 000 inimest, puhkes staadionilt lahkumisel rüselus. 51 inimest sai surma ja üle 80 vigastada.
Jaapani keisri Akihito esimese pojapoja, 6. septembril sündinud tulevase kroonprintsi nimeks pandi Hisahito.
Eestis viibis visiidil Portugali asevälisminister Manuel Lobo Antunes, kes avas Tallinnas Kohtu tänaval ametlikult Portugali saatkonna.
Eesti suursaadik Ukrainas Jaan Hein andis Kiievis Ukraina presidendile Viktor Juštšenkole üle oma volikirjad.

13. september

Saksamaa valitsus kiitis heaks 2400 peamiselt mere- ja õhuväelasest rahuvalvaja saatmise Liibanoni.
Venemaal Inguššias toimunud transpordimiilitsa ja OMONi eriüksuse tulevahetuses hukkus kaks miilitsatöötajat ning viis eriüksuslast. OMONi üksus oli sel ajal operatsioonil, millest miilitsat ei olnud teavitatud.
Venemaa pealinna jalgpalliklubi Moskva Spartak territooriumil tulistati õhtul Venemaa Keskpanga aseesimeest Andrei Kozlovi ja tema autojuhti-turvameest. Viimane suri saadud vigastustesse kohapeal, Kozlov suri haiglas 14. septembri varahommikul pärast operatsiooni.
Kanadas Montreali Dawsoni kolledži kohvikusse tungis lõuna ajal musta riietatud mees, kes avas tule einestavate inimeste pihta. Vigastada sai 20 inimest, neist üks suri hiljem haiglas. Mees ise hukkus tulevahetuses politseinikega.
Iisraeli armee teavitas avalikkust kindral Udi Adami erustumisest, kes juhtis Iisraeli vägesid 2006. aasta Iisraeli-Liibanoni konflikti ajal.
Iraagi pealinnas Bagdadis toimunud kahes autopommiplahvatuses hukkus kokku 22 inimest. Rünnakud olid suunatud politseinike vastu.
Suessi kanalis uppus Egiptuse süvenduslaev, hukkus neli ja sai vigastada kuus meeskonnaliiget. Laevaõnnetuse tõttu oli kanal tund aega suletud.
Aafrika Liit võttis Etioopia pealinnas Addis Abebas toimunud nõupidamisel vastu otsuse saata Somaaliasse 8000 rahuvalvajat. Somaalia pealinna Muqdishot kontrolliv Islamikohtute Liit avaldas otsuse üle pahameelt.

14. september

Hispaanias Menorca saarel langes sisse Mahoni lennujaamahoone katus. Õnnetuses sai vigastada vähemalt kaks inimest.
Ukraina peaminister Viktor Janukovõtš teatas, et avalikkuse vähese toetuse tõttu peatab Ukraina liitumisprotsessi NATOga.
Indias astus tagasi Jharkhandi osariigi peaminister Arjun Munda.
Burundis astus rahandusministri ametisse Denise Sinankwa.
Eestis andis president Arnold Rüütlile oma volikirjad üle Venemaa uus suursaadik Nikolai Uspenski.
Eesti valitsus otsustas alustada läbirääkimisi Eesti Raudtee erastamislepingu lõpetamiseks ja ettevõtte aktsiad täies ulatuses riigile tagasi osta.
Eesti valitsus kinnitas haridus- ja teadusministeeriumi kantsleriks Sirje Jõgiste.
Eesti pealinnas Tallinnas suri 11. septembril toimunud rünnaku käigus saadud vigastustesse Haabersti linnaosa valitsuse sotsiaalhoolekande osakonna juhataja Tatjana Sarzanova.
Eestis esitas avalduse ametist lahkumiseks Ida Politseiprefektuuri politseidirektor Andres Jaggo, sest tema ametkond ei edastanud teistele politseiasutustele õigeaegselt teavet Ida-Virumaal 1. septembril toimunud tulistamise kohta, mille pani toime ka 11. septembril Haabersti linnaosa valitsuses rünnaku korraldanud 74-aastane Vladimir Mahhov.
Eesti lennufirmale Avies kuuluv reaktiivlennuk rikkus Narva lähistel tõenäoliselt inimliku eksituse tõttu Venemaa õhupiiri.

15. september

Vatikanis astus ametisse uus kardinal-riigisekretär Tarcisio Bertone.
Eesti, Läti ja Leedu esitasid Baltimaade ühiskandidaadina ÜRO peasekretäri ametikohale Läti presidendi Vaira Vīķe-Freiberga.
Ameerika Ühendriikide autotootja Ford Motor Company teatas täiendavatest meetmetest ettevõtte majandustulemuste parandamiseks. Aastaks 2008 koondatakse Põhja-Ameerikas 14 000 töökohta ja suletakse 16 tehast.
Jaapani Ülemkohus lükkas tagasi äärmusliku usuliikumise Aum Shinrikyo endise juhi Shōkō Asahara apellatsioonkaebuse, jättes jõusse talle 27. veebruaril 2004 määratud surmanuhtluse.
Eestis valis ettevõtte Eesti Post nõukogu juhiks endise Saare maavanema kohusetäitja Hans Teivi.

16. september

Saksamaal Münchenis avati 173. korda maailma suurim õllefestival Oktoberfest.
Šveitsi kaguosas paiknevas Viamala tunnelis põrkasid kokku ja süttisid põlema noorte jäähokimeeskonda vedanud buss ning sõiduauto. Õnnetuses hukkus vähemalt 6 inimest. 
Läti president Vaira Vīķe-Freiberga teatas oma nõusolekust kandideerida ÜRO peasekretäri ametikohale.
Venemaa pealinna Moskva lähistel Pavšino asula kanalisatsioonikollektoris plahvatasid hommikul kell 9.20 kohaliku aja järgi mürgised jääkained. Õnnetuses hukkus kolm ja sai vigastada viis inimest. 
Venemaal Peterburis ajas miilits laiali meeleavalduse, mis oli suunatud linnas toimunud grupi G8 parlamendidelegatsioonide kohtumise vastu. Arreteeriti meeleavaldusel osalenud 20 natsionaalbolševikku.
Afganistani kaguosas alustasid Ameerika Ühendriikide ja Afganistani väed ühist rünnakut islamiliikumise Ţālibān positsioonidele.
Elevandiluuranniku peaminister Charles Konan Banny tegi teatavaks oma uue valitsuse koosseisu. Uues valitsuses on kokku 36 liiget, lisandus 4 ministrikohta. Välja vahetati transpordi- ja keskkonnaminister.
Togo president Faure Gnassingbé nimetas riigi peaministriks Yawovi Agboyibo.
Tallinnas avati Estonia teatri asutamise 100. aastapäeva tähistamise raames teatriseltsi vana maja lähistel ausammas "Ajatelg", mille autorid on skulptorid Tiiu Kirsipuu ja Üla Koppel.

17. september

Paavst Benedictus XVI esines Vatikanis isikliku vabandusega muslimite ees Bütsantsi keisri Manuel II Palaeologose islamivaenuliku teksti avaliku tsiteerimise pärast 12. septembril Regensburgis peetud loengu raames.
Rootsis toimusid parlamendi- ja kohalike omavalitsuste valimised. Parteide tasandil võitis 35,3% häältega Rootsi Sotsiaaldemokraatlik Töölispartei, teiseks jäid 26,1% häältega Moderaadid. Valimisliiduna oli edukam Moderaatide juhitud Liit Rootsi Eest, kogudes 48% häältest. Kokku osales valimistel 80,4% hääleõiguslikest kodanikest.
Saksamaal Mecklenburg-Vorpommerni liidumaal toimusid kohalikud valimised. Valimised võitis 30,2% häältega Saksamaa Sotsiaaldemokraatlik Partei, teiseks jäi 28,8% häältega Saksamaa Kristlik-Demokraatlik Liit (vastavalt 23 ja 22 kohta 71-liikmelises parlamendis). 7,3% valijate toetusega sai parlamendis 6 kohta ka rahvusradikaalide huve esindav Saksamaa Rahvusdemokraatlik Partei. Valimistel osales 59,2% hääleõiguslikest kodanikest.
Saksamaa Berliini liidumaal toimusid kohalikud valimised. Valimised võitis 30,8% valijate toetusega Saksamaa Sotsiaaldemokraatlik Partei, teiseks jäi 21,3% häältega Saksamaa Kristlik-Demokraatlik Liit (vastavalt 53 ja 37 kohta 151-liikmelises parlamendis). Valimistel osales 58% hääleõiguslikest kodanikest.
Ungaris avaldati lindistus, millel peaminister Ferenc Gyurcsány tunnistas, et andis kevadiste parlamendivalimiste võitmiseks viimase kahe aasta jooksul avalikkusele valeteavet Ungari majandusliku olukorra kohta.
Transnistria Moldaavia Vabariigis toimus rahvahääletus, kus 97,1% hääletanutest toetas rahvusvaheliselt tunnustamata riigi iseseisvust ja tulevast ühinemist Venemaaga.
Iraagis Kirkūki linnas Kurdistani Patriootliku Liidu büroo juures lasi ennast õhku enesetaputerrorist. Rünnakus hukkus 20 inimest ja 65 sai haavata.
Iisraeli valitsus kiitis häältega 20:2 heaks kava valitsuskomisjoni loomiseks, mis hakkab uurima 2006. aasta Iisraeli-Liibanoni konflikti käigus tehtud võimalikke poliitilisi ja sõjalisi vigu.
Somaalia pealinnas Muqdishos lasid relvastatud isikud maha itaalia päritolu nunna ja tema ihukaitsja.
Nigeerias kukkus alla Abujast Obudusse teel olnud sõjaväelennuk 18 inimesega pardal. 14 inimest sai õnnetuses surma.
Eesti presidendivalimised: kohaliku aja järgi kell 15.00–16.55 toimus Eesti Raadio programmi Vikerraadio eetris presidendikandidaatide Arnold Rüütli ja Toomas Hendrik Ilvese esimene avalik valimisdebatt.

18. september

Prantsusmaa president Jacques Chirac teatas raadiointervjuus, et ei toeta Iraani vastu majandussanktsioonide kehtestamist ja soovib lahendada Iraani tuumaprogrammi küsimuse läbirääkimiste teel.
Ungari pealinnas Budapestis nõudis ligi 10 000 inimest meeleavaldusel rahvale valetanud peaminister Ferenc Gyurcsány ametist tagasiastumist.
Läti president Vaira Vīķe-Freiberga korraldas New Yorgis pressikonverentsi, kus kinnitas ametlikult ka ajakirjandusele kandideerimisest ÜRO peasekretäri ametikohale.
Hiina pealinnas Pekingis kohtusid Itaalia peaminister Romano Prodi ja Hiina peaminister Wen Jiabao. Kohtumise järel teatas Hiina valitsusjuht, et tema riik suurendab Liibanoni saadetavate rahuvalvevägede arvu 1000 meheni.
Indias vannutati ametisse Jharkhandi osariigi peaminister Madhu Koda.
Indias Rajasthani osariigis toimunud veoauto ja palverändureid vedanud bussi kokkupõrkes hukkus 17 ja sai vigastada 26 inimest.
Afganistani Kandahāri provintsis enesetaputerroristi poolt toime pandud rünnakus NATO patrullile hukkus 4 Kanada sõdurit.
Somaalia ajutise valitsuse asukohas Baydhabos plahvatas parlamendihoone juures pomm, millega üritati tappa äsja hoonest lahkunud president Cabdulaahi Yuusuf Axmedi. Rünnakus hukkus 11 inimest.

19. september

Ungari pealinnas Budapestis muutusid peaminister Ferenc Gyurcsány vastu suunatud meeleavaldused öösel vägivaldseks. Meeleavaldajad tungisid Ungari avalik-õigusliku televisiooni hoonesse ja rüüstasid seda. Kokkupõrgetes märulipolitseiga sai vigastada 50 meeleavaldajat ja 102 politseinikku.
Läti endine peaminister ja erakonna Uus Aeg esimees Einars Repše sõitis Riia–Daugavpilsi maantee 96. kilomeetril otsa tõenäoliselt alkoholijoobes 26-aastasele mehele. Jalakäija suri saadud vigastustesse.
Tai pealinnas Bangkokis kukutati sõjaväelise riigipöördega peaminister Thaksin Shinawatra valitsus. Peatati põhiseadus ning saadeti laiali Senat ja Esindajatekoda. Täitevvõim riigis läks Demokraatliku Reformi Nõukogule eesotsas armee ülemjuhataja kindral Sonthi Boonyaratkaliniga.
Jaapan ja Austraalia kehtestasid Põhja-Korea suhtes rahandussanktsioonid. Külmutati nende ettevõtete rahaülekanded Põhja-Koreasse, keda kahtlustatakse seotuses Põhja-Korea tuumaprogrammiga.
Tonga pealinnas Nuku'alofas toimus kuningas Tāufa'āhau Tupou IV matusetseremoonia.
Eesti välisminister Urmas Paet kohtus New Yorgis Makedoonia välisministri Antonio Milošoskiga. Kohtumisel avaldas ta toetust Makedoonia liitumisele NATO ja Euroopa Liiduga.

20. september

Ungari pealinnas Budapestis jätkusid teist ööd meeleavaldused peaminister Ferenc Gyurcsány vastu. Politsei ajas laiali Ungari Sotsialistliku Partei peakorterit kividega rünnanud meeleavaldajad. Vigastada sai ligi 60 meeleavaldajat ja arreteeriti umbes 100 inimest.
Ukraina Donbassi kaevanduspiirkonna Zasjadko söekaevanduses varahommikul toimunud plahvatuses hukkus 13 ja sai vigastada üle 60 kaevuri.
Austraalias Queenslandi osariigis Beerwah linnas toimus tuntud dokumentalisti ja loodusuurija Steve Irwini avalik matusetalitus.
Kasahstani Karagandõ oblasti põhjaosas terasefirmale Mittal Steel kuuluvas söekaevanduses toimus plahvatus ja puhkes plahvatuse tagajärjel tulekahju. Õnnetuses hukkus 41 kaevurit.
Jaapani Liberaaldemokraatliku Partei esimeheks valiti valitsuskabineti peasekretär Shinzō Abe.
Singapuris lõppes Rahvusvahelise Valuutafondi ja Maailmapanga 61. aastakoosolek.
Jeemenis toimusid presidendivalimised. 77,2% häältega valiti tagasi senine president Ali Abdallah Salih, tema vastaskandidaat Faisal Bin Shamlan kogus 21,8% häältest. Valimistel osales 65% hääleõiguslikust elanikkonnast.

21. september

Iisraeli üksused korraldasid reidi Jordani jõe läänekaldal asuvatesse pankadesse, konfiskeerides 24 finantsasutusest 1,5 miljoni USA dollari väärtuses sularaha.
Peruu endine luureülem Vladimiro Montesinos mõisteti 20 aastaks vangi seoses ebaseadusliku relvamüügiga Colombia vasakpoolsele relvarühmitusele FARC aastal 1999. Montesinos kannab juba 15 aastast vanglakaristust riigisiseste kuritegude eest.
Avalikkusele anti teada, et kosmoseaparaat Cassini on avastanud planeedi Saturn ümbert nõrga, siiani tundmatu rõnga.

22. september

Saksamaa Alam-Saksi liidumaal Latheni küla lähistel põrkas kiirusel 200 km/h liikunud monorelss-rong kokku hooldusmasinaga. Õnnetuses hukkus 23 inimest ja 10 sai vigastada.
Hollandis Haagis asuv rahvusvaheline sõjakuritegude kohus otsustas, et Libeeria endise presidendi Charles Ghankay Taylori kohtuprotsess algab aprillis 2007.
Poolas vabastati ametist asepeaminister Andrzej Lepper, mis tähendas ühtlasi erakonna Poola Vabariigi Omakaitse lahkumist valitsuskoalitsioonist. Tema asemele nimetati Zyta Gilowska.
Ukrainas valiti parlamendi opositsioonilise saadikuühenduse esimeheks riigi endine peaminister Julia Tõmošenko.
Gambias toimusid presidendivalimised. 67,3% häältega valiti tagasi senine president Yahya Jammeh, tema vastaskandidaadid Ousainou Darboe ja Halifa Sallah kogusid vastavalt 26,6% ja 5,9% häältest. Valimistel osales umbes 59% hääleõiguslikest kodanikest.
Kameruni välisministriks nimetati Jean-Marie Atangana Mebara.

23. september

Ungari pealinnas Budapestis toimus õhtul parlamendihoone ees meeleavaldus, kus nõuti peaminister Ferenc Gyurcsány tagasiastumist. Meeleavaldusest võttis eri andmetel osa 20 000 – 50 000 inimest.
Ameerika Ühendriikide lennujaamatöötajad pidasid New Yorgi John F. Kennedy rahvusvahelises lennujaamas 90 minutiks kinni koju reisinud Venezuela välisministri Nicolas Maduro. USA valitsus esines ametliku vabandusega, kuid Venezuela võimud keeldusid seda aktsepteerimast.
Nepali idaosas jäi halbade ilmastikuolude tõttu kadunuks vene päritolu helikopter Mi-17 24 inimesega pardal.
Sloveenia pealinnas Ljubljanas toimunud Euroopa Liidu Pealinnade Liidu aastakonverentsil valiti Tallinn 2007. aastaks organisatsiooni presidendiks.
Eesti presidendivalimised: Tallinnas Estonia teatris kogunes 345-liikmeline valijameeste kogu. Presidendiks valiti 174 häälega Toomas Hendrik Ilves, tema vastaskandidaat Arnold Rüütel saavutas 162 valijamehe toetuse. Uus president astub ametisse 9. oktoobril.

24. september

Baskide terroriorganisatsiooni ETA liikmed teatasid, et vaatamata Hispaania valitsusega kuus kuud varem sõlmitud vaherahule keelduvad nad enne oma eesmärkide saavutamist relvi loovutamast.
Venemaal Peterburis pussitati tõenäoliselt rassistide poolt surnuks india päritolu 27-aastane välisüliõpilane Nitesh Kumar Singh. 
Ecuadori pealinnast Quitost 45 kilomeetri kaugusel mägiteel toimus õnnetus reisibussiga. Liigse kiiruse tõttu ümber läinud bussis viibinud 52 reisijast hukkus 47 inimest, sealhulgas 17 last.
Sambia endine roomakatoliku peapiiskop Emmanuel Milingo pühitses paavsti loata piiskopiks neli abielus meest.
Eestis esitas Toomas Hendrik Ilves seoses tema valimisega Eesti presidendiks avalduse Sotsiaaldemokraatlikust Erakonnast lahkumiseks.

25. september

Euroopa Komisjoni president José Manuel Barroso kutsus üles peatama ajutiselt Euroopa Liidu laienemine. Bulgaaria ja Rumeenia liitumise järel peaks Euroopa Liit tema hinnangul keskenduma põhiseadusliku lepe ja institutsionaalse reformi küsimuste lahendamisele.
Venemaa keisrinna Maria Fjodorovna säilmed viidi ümbermatmiseks Taanist Roskilde katedraalist üle Peterhofi.
Põhja-Küprose Türgi Vabariigis astus ametisse uus valitsus. Peaministriks jäi Ferdi Sabit Soyer, uueks välisministriks nimetati Turgay Avci.
Ameerika Ühendriikide riigisekretär Condoleezza Rice kohtus New Yorgis Kasahstani välisministri Kasõm-Žomart Tokajeviga. Kõnelustel arutati Kasahstani soovi saada 2009. aastal Euroopa Julgeoleku- ja Koostööorganisatsiooni (OSCE) eesistujamaaks.
Hiinas vallandati ja heideti Poliitbüroost välja Hiina Kommunistliku Partei Shanghai linnaorganisatsiooni peasekretär Chen Liangyu, keda süüdistati linna pensionifondi vahendite kuritarvitamises.
Afganistani Kandahāri provintsis lasti maha tuntud naisõiguslane ja kohalik poliitik Safia Ahmed-jan.
Eestis kinnitas Isamaa ja Res Publica Liidu eestseisus oma peaministrikandidaatideks Mart Laari ja Jaak Aaviksoo.

26. september

Euroopa Komisjon kinnitas Bulgaaria ja Rumeenia ühinemiskuupäevaks Euroopa Liiduga 1. jaanuari 2007.
Venemaal Peterhofis avati keisrinna Maria Fjodorovna ausammas.
Paavst Benedictus XVI ekskommunitseeris endise Sambia peapiiskopi Emmanuel Milingo 24. septembril läbi viidud ebaseaduslike piiskopipühitsuste tõttu.
Mehhikos astus ametisse Guanajuato osariigi uus kuberner Juan Manuel Oliva Ramírez.
Trinidadil ja Tobagol astus tagasi välisminister Knowlson Gift.
Jaapani parlament kinnitas riigi uueks peaministriks Shinzō Abe. Uues valitsuses säilitas Tarō Asō oma ametikoha välisministrina, siseministriks nimetati Yosihide Suga, rahandusministriks Koji Omi ja riigikaitse agentuuri peadirektoriks Fumio Kyuma.
Bangladeshi pealinnas Dhakas puhkesid sagedaste elektrikatkestuste tõttu rahutused. Kokkupõrgetes politseiga sai vigastada sadu inimesi.
Afganistani Helmandi provintsi pealinnas Lashkargāhis kuberneri residentsi ja mošee läheduses toimunud pommiplahvatuses hukkus 18 inimest.
Eesti sportlane Heiki Nabi tuli Hiinas Guangzhous Kreeka-Rooma maadluses kehakaalus kuni 96 kg maailmameistriks.

27. september

Venemaal Peterhofi Aleksandr Nevski kirikus toimus keisrinna Maria Fjodorovna matusetalitus, mille järel said kõik soovijad kirikus keisrinna kirstule viimast austust avaldada.
Gruusia pealinnas Thbilisis piirasid Gruusia politsei- ja julgeolekuüksused sisse Venemaa relvajõudude kohaliku staabi, vahistades spioneerimises süüdistatuna neli Vene ohvitseri.
Ameerika Ühendriikide Colorado osariigi Bailey linna Platte Canyoni keskkoolis võttis 53-aastane Duane R. Morrison pantvangi 6 kooliõpilast. Kriisi käigus sai üks pantvangidest, 16-aastane tüdruk, vigastada ja suri hiljem haiglas. Pantvangivõtja sooritas tüdruku haavamise järel enesetapu.
Iisraeli sõjavägi korraldas reidi mitmetesse Palestiina linnadesse, vahistades 8 inimest Janīnis, 7 inimest Hebronis, 3 inimest Nabluses ja 20 inimest Khan Yunisis.

28. september

Venemaal Peterburi Peeter-Pauli kindluses asuvasse Peeter-Pauli katedraali maeti ümber keisrinna Maria Fjodorovna säilmed. Tseremoonia viis läbi Moskva ja kogu Venemaa patriarh Aleksius II, sellel osalesid Taani ja Suurbritannia kuninglike perekondade esindajad.
Venemaal Peterburis algas Euroopa Rahvusraamatukogude Direktorite Konverentsi (CENL) 20. aastakoosolek.
Venemaa kutsus seoses eelmisel päeval Thbilisis toimunud Vene ohvitseride vahistamisega tagasi oma suursaadiku Gruusias.
Sambias toimusid presidendivalimised.

29. september

Saksamaa autotootja Volkswagen AG jõudis ametiühingutega kokkuleppele, mille kohaselt nõustusid kuue Saksamaal paikneva autotehase töölised töötama palgatõusuta senise 29 tunni asemel 33 tundi nädalas. Vastutasuks kohustub firma säilitama nende töökohad aastani 2011.
Ameerika Ühendriikide Wisconsini osariigi Cazenovia linnas lasi 15-aastane Eric Hainstock maha Westoni keskkooli direktori John Klangi. 
Ameerika Ühendriikide Kongressi Senat kiitis häältega 80:19 heaks piirdeaia rajamise Ameerika Ühendriikide ja Mehhiko vahelisele piirile, eesmärgiga piirata illegaalset immigratsiooni.
Brasiilia Pará osariigis Manause linna lähistel põrkas lennufirma Gol Transportes Aéreos Boeing 737-500 tüüpi lennuk 155 inimesega pardal kokku väiksema Embraer Legacy tüüpi lennukiga ja kukkus alla tihedasse vihmametsa. Tõenäoliselt hukkusid kõik lennukis viibinud inimesed.
Filipiinide põhjaosa tabas taifuun Xangsane, tappes 48 inimest ja põhjustades ulatuslikke kahjustusi.
Hiina arvutitootja Lenovo Group kutsus tootevea tõttu ringlusest tagasi 526 000 Sony sülearvutitele mõeldud akut, mis valmistati perioodil veebruarist 2005 septembrini 2006 kahe firma koostöös.

30. september

Euroopa Komisjoni ja Ameerika Ühendriikide valitsuse esindajad ei jõudnud määratud tähtajaks kokkuleppele transatlantiliste lendude reisijate isikuandmete vahetamise osas.
Prantsusmaa poliitik Ségolène Royal asus pürgima Prantsuse Sotsialistliku Partei presidendikandidaadiks, saades esimeseks naiseks, kes kavatseb kandideerida 2007. aasta Prantsusmaa presidendivalimistel.
Serbia parlament kiitis erakorralisel istungil heaks riigi uue põhiseaduse. Muuhulgas kinnitas uus põhiseadus Kosovo kuulumise Serbia koosseisu.
Venemaa kaitseministeeriumi esindajad teatasid, et vägede väljaviimine Gruusiast on tähtajatult peatatud. Ühtlasi evakueeris Venemaa oma Gruusia saatkonnast Thbilisis peaaegu kõik diplomaadid ja nende perekonnaliikmed, kokku 60 inimest.
Venemaal Habarovski lähistel ei tulnud ZIL tüüpi veomasina juht toime sõiduki juhtimisega ja see kaldus küljeli. Liiklusõnnetuses sai vigastada 16 Vene armee sõdurit.
Alžeeria pealinnas Alžiiris kaevati üles prantsuse maadeavastaja Pierre de Brazza säilmed, et viia need ümbermatmiseks Kongo Vabariigi pealinna Brazzaville'i. 
Nigeeria põhjaosas Gusau linna lähistel hukkus veehoidla tammi purunemisel 40 inimest ja hävines vähemalt 500 maja.


 2006–09